<classify> SERIKALI ya Uingereza imegharamia ujenzi wa madarasa zaidi ya 700 kwa shule za msingi za mikoa tisa ya Tanzania Bara kwa zaidi ya Sh bilioni 18. Madarasa hayo mapya yameongeza nafasi za masomo kwa zaidi ya watoto 10,000, ujenzi huu pia umehusisha ujenzi wa vyoo zaidi ya 1,300.Kauli hiyo ilitolewa jana na Mkuu wa Wizara ya Maendeleo ya Kimataifa ya Uingereza DFID nchini, Beth Arthy katika uzinduzi wa kituo cha mafunzo ya awali cha Malole Halmashauri ya Nzega, Tabora. Mgeni rasmi katika uzinduzi huo alikuwa Waziri wa Nchi, Ofisi ya Rais, Tawala za Mikoa na Serikali za Mitaa Tamisemi, Selemani Jafo akifuatana na Kaimu Katibu Mkuu wa wizara hiyo, Tixon Nzunda. Arthy alisema kituo cha Malole ni moja ya vituo shikizi vilivyofadhiliwa na Serikali ya Uingereza na nguvu za wananchi.Alisema ufadhili wa serikali ya Uingereza ulipitia mradi wa EQUIP-T ambao pamoja na ujenzi wa madarasa na vyoo, mradi huu pia umetoa mafunzo kazini kwa zaidi ya walimu ya 50,000, walimu wakuu 5,000 na waratibu elimu kata 1,300. Arthy alisema mkoa wa Tabora kupitia mradi wa EQUIP-T umejenga madarasa 95, vyoo 176 na ofisi za walimu 32. Pia mradi umetoa mafunzo kwa wakuu wa shule 773 na waratibu elimu kata 206 katika mkoa mzima wa Tabora na kugharimu zaidi ya Sh bilioni mbili.Serikali ya Uingereza inajivunia kuwa mfadhili mkubwa katika sekta ya elimu nchini Tanzania, alisema Arthy na kuongeza kuwa serikali ya Uingereza imetenga zaidi ya Sh bilioni 600 kwa ajili ya kugharamia utoaji wa elimu bora ya msingi kwa watoto wa Kitanzania.Aliupongeza mkoa wa Tabora kwa kuongeza viwango vya ufaulu katika shule za msingi kwa kupanda kutoka asilimia 37 mwaka 2013 hadi asilimia 73 mwaka 2018. Alisema serikali ya Uingereza imetenga Sh bilioni 600 kwa ajili ya sekta ya elimu kupitia mpango huu wa EQUIP-T, mradi wa malipo kwa matokeo makubwa EP4R na mradi wa elimu kwa watoto wa kike GEC na mradi wa GPE Global Partnership in Education.Mradi wa EQUIP-T unafadhiliwa na Serikali ya Uingereza tangu mwaka 2013 na utafika kikomo mwaka 2019. Mradi huu unaunga mkono juhudi za Serikali ya Tanzania katika kuinua ubora wa elimu ya msingi nchini na kuongeza ufaulu wa watoto wa kike kutoka shule za msingi kwenda shule za sekondari, ikiwa ni pamoja na kuinua viwango vya kujifunza, stadi za kusoma, kuhesabu na kuandika KKK.Programu hiyo ipo katika mikoa tisa ya Tanzania bara iliyokuwa na ufaulu mdogo mwaka 2013 ambayo ni Kigoma, Katavi, Tabora, Simiyu, Shinyanga, Singida, Mara, Dodoma na Lindi.  <topic>: kitaifa 